題興寧縣東文嶺瀑泉在夜明場驛之東
作者：楊萬里
朝代：宋

paragraphs: 笋輿路轉崖欹傾，只聞滿山泉水嗚。
卷書急看已半失，眼不停注耳細聽。
石如鐵色黑，壁立鏡面平。
水從鏡面一飛下，蘄笛織簟風漪生。
石知水力倦，半壁鍾作天一泓。
水行到此欲小憩，後水忽至前水驚。
分清裂白兩派出，跳珠躍雪雙龍爭。
不知落處深幾許，千丈井底碎玉聲。
安得好事者，泉上作小亭。
釀泉爲酒不用麴，春風吹作蒲萄綠。
醉寫泉聲入柘木，何處更尋響泉曲。